CELEX: 32015R1137
Language: ro
Date: 2015-07-13 00:00:00
Title: Regulamentul (UE) 2015/1137 al Comisiei din 13 iulie 2015 de modificare a Regulamentului (CE) nr. 1881/2006 în ceea ce privește nivelul maxim pentru ochratoxina A din mirodeniile Capsicum spp. (Text cu relevanță pentru SEE)

14.7.2015   
            
            
               RO
            
            
               Jurnalul Oficial al Uniunii Europene
            
            
               L 185/11
            
         REGULAMENTUL (UE) 2015/1137 AL COMISIEI
   din 13 iulie 2015
   de modificare a Regulamentului (CE) nr. 1881/2006 în ceea ce privește nivelul maxim pentru ochratoxina A din mirodeniile Capsicum spp.
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din alimente (1), în special articolul 2 alineatul (3),
   întrucât:
   
               (1)
            
            
               Regulamentul (CE) nr. 1881/2006 al Comisiei (2) stabilește un nivel maxim pentru ochratoxina A din mirodeniile Capsicum spp.
            
         
               (2)
            
            
               Regulamentul (UE) nr. 105/2010 al Comisiei (3) de modificare a Regulamentului (CE) nr. 1881/2006 a stabilit un nivel maxim pentru ochratoxina A din mirodenii, care poate fi atins prin aplicarea bunelor practici. Pentru a permite țărilor producătoare de mirodenii să instituie măsuri de prevenire și pentru a evita perturbări ale comerțului la un nivel inacceptabil, Regulamentul (UE) nr. 105/2010 a prevăzut, de asemenea, un nivel maxim mai ridicat, de 30 μg/kg, pentru o perioadă limitată de timp, înainte de intrarea în vigoare a nivelului maxim de 15 μg/kg. Regulamentul (UE) nr. 594/2012 al Comisiei (4) a prelungit această perioadă până la 31 decembrie 2014 pentru mirodeniile Capsicum spp. Serviciile Comisiei au efectuat, în cooperare cu experți guvernamentali din statele membre, o evaluare a capacității de a atinge niveluri mai reduse de ochratoxină A prin aplicarea bunelor practici în diferite regiuni producătoare din lume. Deși s-a înregistrat o îmbunătățire semnificativă în ceea ce privește aplicarea bunelor practici în diferite regiuni producătoare, nivelul maxim mai redus de 15 μg/kg, prevăzut pentru ochratoxina A, nu poate fi atins în mod constant în cazul mirodeniilor Capsicum spp., din cauza condițiilor meteorologice uneori nefavorabile pe parcursul cultivării și recoltării. Prin urmare, este necesar să se stabilească un nou nivel maxim pentru ochratoxina A din mirodeniile Capsicum spp., care să poată fi atins prin aplicarea bunelor practici și care să asigure, în același timp, un nivel ridicat de protecție a sănătății umane.
            
         
               (3)
            
            
               Prin urmare, anexa la Regulamentul (CE) nr. 1881/2006 ar trebui modificată în consecință.
            
         
               (4)
            
            
               Întrucât nivelul maxim mai ridicat de 30 μg/kg a fost aplicabil până la 31 decembrie 2014, este necesar să se prevadă că nivelul maxim stabilit prin acest regulament se aplică de la 1 ianuarie 2015.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 1881/2006 se modifică în conformitate cu anexa la prezentul regulament.
   Articolul 2
   Mirodeniile Capsicum spp. care nu respectă nivelul maxim pentru ochratoxina A fixat la punctul 2.2.11 din anexa la Regulamentul (CE) nr. 1881/2006, astfel cum a fost modificat prin prezentul regulament, și care au fost introduse pe piață în mod legal înainte de 1 ianuarie 2015, pot fi comercializate în continuare după această dată, până la data lor minimă de valabilitate sau până la data lor limită de consum.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 ianuarie 2015.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 iulie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 37, 13.2.1993, p. 1.
   
      (2)  Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (JO L 364, 20.12.2006, p. 5).
   
      (3)  Regulamentul (UE) nr. 105/2010 al Comisiei din 5 februarie 2010 de modificare a Regulamentului (CE) nr. 1881/2006 de stabilire a nivelurilor maxime pentru anumiți contaminanți din produsele alimentare, în ceea ce privește ochratoxina A (JO L 35, 6.2.2010, p. 7).
   
      (4)  Regulamentul (UE) nr. 594/2012 al Comisiei din 5 iulie 2012 de modificare a Regulamentului (CE) nr. 1881/2006 în ceea ce privește nivelurile maxime ale contaminanților ochratoxină A, PCB care nu sunt de tipul dioxinei și melamină din produsele alimentare (JO L 176, 6.7.2012, p. 43).
   
      ANEXĂ
      Punctul 2.2.11 din secțiunea 2.2. Ochratoxina A din anexa la Regulamentul (CE) nr. 1881/2006 se înlocuiește cu următorul text:
      
         
                     „2.2.11
                  
                  
                     Mirodenii, inclusiv mirodenii uscate
                  
                  
                      
                  
               
                     
                        Piper spp. (fructe derivate, inclusiv piper alb și negru)
                     
                        Myristica fragrans (nucșoară)
                     
                        Zingiber officinale (ghimbir)
                     
                        Curcuma longa (șofran de India)
                  
                  
                     15 μg/kg
                  
               
                     
                        Capsicum spp. (fructe uscate derivate, întregi sau măcinate, inclusiv ardei iute, pudră de ardei iute, ardei Cayenne și boia de ardei)
                  
                  
                     20 μg/kg
                  
               
                     Amestecuri de mirodenii care conțin una din mirodeniile menționate mai sus
                  
                  
                     15 μg/kg”